Riem onder die hartUitdrukking: Twee uitdrukkings in Afrikaans hou hiermee verband: Vir iemand ‘n riem onder die hart wees en Iemand ‘n riem onder die hart steek Betekenis: Vir iemand ‘n riem onder die hart wees – Vir iemand ‘n groot bemoediging wees Iemand ‘n riem onder die hart steek – Iemand moed inpraat Waar kom dit vandaan? Die uitdrukkings is ‘n vervorming van die oorsponklike ‘n hart onder die riem steek. Dit is ontleen aan die soldatelewe. Die riem is die leerband wat skuins vanoor een skouer oor die bors na die sy loop. As ‘n soldaat nie hart het nie, beteken dit hy het nie moed nie, en dan moet daar eers ‘n hart onder sy riem gesteek word. ‘n Verklaring van dis vir my ‘n riem onder die hart wat al jare lank gepropageer word, is dat die roeispaan (vroeër ook riem genoem) op ‘n hartvormige stuk hout as hefboompunt aan die kant van die boot rus, wat dit vir die roeier moontlik maak om te roei.